Nils von Dardel
Store norske leksikon,Kunst og estetikk,Bildende kunst,Kunsthistorie,Postimpresjonisme, symbolisme og art nouveau
Nils von Dardel var en svensk maler. Han var elev ved Konstakademien i 1908–1910, og studerte så i Paris, hvor han bodde det meste av tiden frem til 1939. Han gjorde en rekke lengre reiser, blant annet til Japan i 1917. Fra 1940 bodde han i New York, men besøkte også Latin-Amerika.
Hans kunst har utgangspunkt i Cézannes og Matisse-skolens fargeekspresjonisme og kubistenes radikale formeksperimenter, men får etter hvert et sterkt innslag fra eksotisk (østasiatisk, persisk, meksikansk) kunst, samtidig som den tar farge av naivismen hos Henri Rousseau og i svensk dal-maleri.Hans fantasirike bilder har med sin innsmigrende linjerytme ofte et drag mot det overraffinerte og morbide; innholdsmessig svinger de mellom idyll og en ironisk betont, mild elegi på den ene side i Den døende dandyen (1918), og en utpreget interesse for det makabre, for patologiske sinnstilstander i Gutt med kanarifugl på den annen side.Dardel var også en populær portrettmaler. Han utførte fresken Jon Blund (1928) i Stockholms Stadsbibliotek, og flere ballettdekorasjoner. Hans urskogsfantasi Svarta Diana (1924) er utført som gobelin. Nasjonalgalleriet i Oslo eier fire malerier av ham.Han var sønnesønn av Fritz Ludvig von Dardel. Les mer i Store norske leksikon ekspresjonisme  kubisme naivisme Litteratur Asplund, Karl: Nils Dardel, 1957–58, 2 b., Finn boken  Dardel, Thora: En bok om Nils Dardel, [ny utg.], 1995 Lindahl, Ingemar: Visit hos excentrisk herre: en bok om Nils Dardel, 1980, isbn 91-0-048716-3, Finn boken  Näslund, Erik: Dardel, 1988, isbn 91-7054-569-3, Finn boken